ועדת הכספים, כנסת 24, פרוטוקול מספר 20, 2021-05-26 10:00

אופיר כץ: בוקר טוב, אני מתכבד לפתוח את ישיבת ועדת הכספים בנושא: בקשה של מפלגות, שמבקשות ארכה של חודש בהגשת הדוחות למבקר המדינה על הבחירות לכנסת העשרים ושלוש, ולתקופה השוטפת.

אופיר כץ: בהתאמה, הדוח של המבקר שהוא צריך להגיש ליושב-ראש הכנסת.

אופיר כץ: שלומית, בבקשה.

שלומית ארליך: במהלך חודש מרס התקיים דיון בוועדת הכספים, ובמהלכו הסבירו נציגי הסיעות את הטעמים לבקשת הארכה שהייתה אז.

שלומית ארליך: הוועדה החליטה להאריך את מועד ההגשה של הדוחות עד ליום 31 במאי, ולגבי דוח המבקר, עד ליום 23 בינואר 2022.

שלומית ארליך: כבר בדיון הקודם הצביעו הסיעות על הקושי לעמוד בלוחות הזמנים בעקבות הנסיבות החריגות, שכללו קיום חמש מערכות בחירות רצופות, גם ברמה הארצית וגם ברמה המקומית בתקופה של פחות משנתיים.

שלומית ארליך: הדבר הטיל עומס כבד מאוד על הסיעות בהגשת שמונה דוחות במקביל לעריכת הביקורת ולקיום הקמפייניים, לשמירה על טוהר הבחירות, וגם בהתחשב באילוצי הקורונה, כפי שנאמר אז.

שלומית ארליך: בעצם, הדיון הסתיים בכך שדלתו של המבקר תישאר פתוחה, ואם יידרש, נחזור ונבחן את העניין.

שלומית ארליך: כפי שאמרת, הבקשה שמונחת כעת בפני הוועדה היא בקשה של 11 סיעות – הליכוד, ש"ס, דגל התורה, העבודה, מרצ, אגודת ישראל, הציונות הדתית, חוסן לישראל, בל"ד, הבית היהודי ויש עתיד – להאריך את המועד להגשת הדוחות לתקופת הבחירות לכנסת העשרים ושלוש, ולתקופה השוטפת המקבילה, בחודש אחד נוסף עד ליום 30.06.2021.

שלומית ארליך: בין יתר הנימוקים, גם מבצע שומר החומות, שהתקיים בשבועיים האחרונים ופגע ביכולת העבודה שלהן.

שלומית ארליך: אני מבינה שהמבקר החליט להיענות לבקשה.

שלומית ארליך: חנה, אולי תתייחסי.

חנה רותם: מבקר המדינה ראה את הפנייה של הסיעות לוועדה, והוא שקל את השיקולים.

חנה רותם: כפי שכתוב במכתב שהועבר אליכם, המבקר ממליץ לאשר את הדחייה המבוקשת.

אופיר כץ: תודה.

אופיר כץ: חבר הכנסת אורבך, מי שעד לא מזמן הכין את הדוחות האלה.

ניר אורבך: יחד עם מוסי.

מוסי רז: אני שלוש שנים לא בעניינים האלה.

אופיר כץ: תראה כמה דוחות בשלוש השנים האלה.

ניר אורבך: אין ספק, מי שמכיר את המערכת, הבקשה הזאת ממש מוצדקת.

ניר אורבך: המפלגות לוקחות ברצינות רבה את הדרישות של המבקר, ואי-אפשר לא לתת את הארכה הזאת ולאלץ את המפלגות להגיש דוחות לא רציניים.

ניר אורבך: הרג'קטים אחרי זה הרבה יותר חמורים.

ניר אורבך: למעשה, הדברים ברורים, וגם המבקר אמר את דעתו.

ניר אורבך: אני חושב שלא נותר לנו אלא לאשר את זה.

אופיר כץ: תודה.

אופיר כץ: עוד מישהו מחברי הכנסת?

אופיר כץ: בבקשה.

ולדימיר בליאק: אדוני היושב-ראש, גם אני הכנתי לא מעט דוחות כרואה חשבון, גם בבחירות המוניציפליות וגם למועמדים בפריימריז במשך עשר שנים לפחות.

ולדימיר בליאק: אני אצביע בעד, למרות שאני לא מאוד אוהב את הבקשה.

ולדימיר בליאק: הייתי מעדיף שהמפלגות יעמדו בלוחות הזמנים, ואני מחיל את הביקורת גם על עצמנו.

ולדימיר בליאק: מכיוון שמדובר רק בחודש, ובסך הכול מדובר בבקשה מידתית, אני אצביע בעד.

ולדימיר בליאק: תודה.

אופיר כץ: תודה.

אופיר כץ: חבר הכנסת קושניר, בבקשה.

אלכס קושניר: בוקר טוב, קצת מוזר לי שעברו כבר יותר משלושה חודשים, ויש פה בקשה להארכת מועדים.

אלכס קושניר: אני חושב שאם אנחנו רוצים לשדר שקיפות ולשדר אמינות מול הבוחרים ומול הציבור, צריך להגיש את הדוחות האלה בזמן.

אלכס קושניר: לכן אנחנו נתנגד להצעה הזאת.

קריאה: והגשתם את הדוחות האלה?

אלכס קושניר: כמובן.

אלכס קושניר: כל הדוחות שלנו הוגשו בזמן.

אופיר כץ: עוד מישהו מחברי הכנסת?

אופיר כץ: מי נציג הסיעות?

אופיר כץ: רואה חשבון דורון ארגוב, בבקשה.

דורון ארגוב: מכיוון שנפגשנו כאן לפני כחודשיים, אני אעלה את הטענות שהעלינו אז, וכבר נאמרו בקיצור.

דורון ארגוב: אנחנו היינו באירועים שלא קרו לדעתי מאות שנים.

דורון ארגוב: היינו בתקופת קורונה, ואז קרו חמש מערכות בחירות ברצף.

דורון ארגוב: אני מקווה שזה יהיה רק בעוד 500 שנה בפעם הבאה.

דורון ארגוב: בנוסף לכך, כדי שנהנה עד הסוף, נפלו עלינו טילים.

דורון ארגוב: כל הדברים האלה מעמיסים מאוד על החשבויות ועל הגזברויות של המפלגות.

דורון ארגוב: מאוד מאוד.

דורון ארגוב: מאחורי כל הדברים האלה יש הרבה אנשים שעובדים בעבודה תחת לחץ במשך שנתיים וחצי, מאז הבחירות המוניציפליות.

דורון ארגוב: זאת עבודה שמניבה בסוף טעויות.

דורון ארגוב: לכן, אנחנו תמיד צריכים זמן.

דורון ארגוב: מה קורה עכשיו, למשל?

דורון ארגוב: אנחנו עובדים על כמה דברים במקביל.

דורון ארגוב: הגשנו את הדוחות לכנסת העשרים ואחת והכנסת העשרים ושתיים, והשוטף – חמישה, שישה, שבעה או שמונה דוחות.

דורון ארגוב: מבקר המדינה ונציגתו חנה בודקים אותנו, ועל כל מפלגה יש בערך שני משרדי רואי חשבון, ועוד רפרנט ממבקר המדינה.

דורון ארגוב: הם שואלים מאות שאלות ואנחנו צריכים להתפנות ולענות להם, כי אנחנו מכבדים את הביקורת.

דורון ארגוב: מצד שני, רק לא מזמן הסתיימו הבחירות לכנסת העשרים וארבע, ומי שמבין בבחירות יודע שתשלומים נמשכים זמן רב.

דורון ארגוב: בחירות זה דבר שלא מסתיים במשך שנים, וגם אחרי שנים, יש תמיד שיירים של בחירות.

דורון ארגוב: בנוסף לכך, אנחנו צריכים להתכונן לדוחות.

דורון ארגוב: רבותיי, אנשים לא יכולים להתמקד בכל דבר ולעשות אותו טוב.

דורון ארגוב: ברגע שיש לנו שלושה נושאים לטפל בהם, אנחנו לא יכולים לעמוד בזה.

דורון ארגוב: לכן אנחנו צריכים ארכה וכמו שנאמר, ביקשנו ארכה מידתית.

דורון ארגוב: לא ביקשנו ארכה עד דצמבר, ואנחנו נעשה מאמצים לעמוד בזמן.

דורון ארגוב: לכן, אני מבקש שתתחשבו בבקשת הסיעות, ואני חושב שאני מייצג את כל 11 הסיעות שהגישו.

דורון ארגוב: זה מה שהן חושבות וזה מה שאנחנו מבקשים.

אופיר כץ: תודה רבה.

אופיר כץ: עורך הדין הידי נגב, מחלקת מדיניות וחקיקה, התנועה לאיכות השלטון, בזום, בבקשה.

הידי נגב: בוקר טוב, תודה, אדוני היושב-ראש, אני אפתיע אתכם, אבל אנחנו מתנגדים לבקשת הארכה הנוספת הזאת.

הידי נגב: זאת בקשת ארכה רביעית שהמפלגות מבקשות.

הידי נגב: אני אזכיר, הבחירות לכנסת העשרים ושלוש היו ב-2 במרס 2020.

הידי נגב: הדוחות הכספיים שאנחנו דוחים שוב ושוב, וזאת הפעם הרביעית, היו צריכים להיות מוגשים כבר ב-30 ביוני שנה שעברה.

הידי נגב: כלומר, הדוחות האלה כבר היו אמורים להיות מוגשים לפני שנה ושלושה חודשים.

שלומית ארליך: שנה.

שלומית ארליך: לא שנה ושלושה חודשים אלא שנה.

שלומית ארליך: הם מבקשים ארכה בחודש נוסף, וזה יביא אותנו בדיוק לשנה.

הידי נגב: זה יביא אותנו לשנה, אבל אני אומר שהדוחות האלה הם דוחות שהיו לפני שנה ושלושה חודשים, על אירועים שהיו עוד הרבה קודם לכן.

ינון אזולאי: כמה זמן, שנה או שנה ושלושה חודשים, היועצת המשפטית?

שלומית ארליך: לפי החוק, צריך להגיש את הדוחות בתוך 16 שבועות מיום שבו פורסמו תוצאות הבחירות.

שלומית ארליך: תוצאות הבחירות פורסמו ביום 10 במרס 2020, ולכן, 16 שבועות מביאים אותנו בדיוק ל-30.6.2020.

שלומית ארליך: כלומר, בדיוק לפני שנה.

ינון אזולאי: בדיוק לפני שנה.

ינון אזולאי: יכול להיות שהוא לא ירצה להתנגד עכשיו, כי זה פחות שלושה חודשים והוא ירצה לתת ארכה של שלושה חודשים.

אופיר כץ: תשאל אותו.

ינון אזולאי: תשאל אותו, יכול להיות שהוא התבלבל.

אופיר כץ: אם זה שנה, זה בסדר?

הידי נגב: שלומית, אני לא התבלבלתי.

ינון אזולאי: היא לא אמרה שהתבלבלת; אנחנו אמרנו שהתבלבלת.

הידי נגב: הדוחות האלה היו אמורים להיות מוגשים ב-30 ביוני.

הידי נגב: אנחנו מדברים על תקופה שעליה הדוחות מדברים, והיא לפני שנה ושלושה חודשים.

הידי נגב: יש בג"ץ שמתנהל בצמוד להארכות האלה, והגשנו בג"ץ נגד ההארכה השנייה.

הידי נגב: הבג"ץ שהגשנו, שמספרו 8648/20, הוא בג"ץ שמדבר על דוקטרינה שפיתח השופט חשין – הכנסת מחוקקת לעצמה.

הידי נגב: מה זה אומר שהכנסת מחוקקת לעצמה?

הידי נגב: זה אומר שבעניינים שקשורים באופן מהותי לאינטרס של המפלגות ושל חברי הכנסת, והכנסת מחליטה על עצמה, הביקורת השיפוטית תיטה להתערב יותר.

הידי נגב: חברי הכנסת צריכים להתנהל בצורה מידתית.

הידי נגב: אתם מדברים פה על הארכה של חודש, ואנחנו כבר נמצאים בארכה של שנה מהזמן שבו הדוחות היו אמורים להיות מוגשים, וארכה של שנה ושלושה חודשים ממועד הבחירות.

הידי נגב: בדיון הקודם דיבר דורון ארגוב על חברות פרטיות.

הידי נגב: סליחה, חברים, אלה כספים ציבוריים.

הידי נגב: חברה פרטית או חברה ציבורית שנסחרת בבורסה, לא הייתה חולמת אפילו לאחר בהגשת הדוחות הרבעוניים, שלא לדבר על דוחות שנתיים.

הידי נגב: אנחנו מדברים פה על שנה של איחור.

הידי נגב: זה משהו שהוא לא מידתי ולא סביר, בעינינו.

הידי נגב: אנחנו מבקשים שתתנגדו לזה.

אופיר כץ: תודה רבה.

אופיר כץ: שלומית רוצה להתייחס.

שלומית ארליך: אני רוצה להתייחס וגם אמרתי בדיון הקודם, שעמדת הכנסת הייתה ביחס לעתירה שהוועדה פעלה בהתאם לסמכות שהוקנתה לה לפי חוק מימון מפלגות.

שלומית ארליך: התכלית שלה הייתה לאפשר גמישות במצבים חריגים ביחס למועדים שנקבעו בחוק.

שלומית ארליך: אנחנו כן מצאנו שהתקיימו נסיבות חריגות, ואנחנו כבר במצב של חמש מערכות בחירות.

שלומית ארליך: ביחס לטענה לגבי העניין של האינטרס של המפלגות, גם ביחס לזה הגבנו שמדובר בפניות של מרבית סיעות הכנסת.

שלומית ארליך: אז פנו 12 סיעות, עכשיו פנו 11 סיעות.

שלומית ארליך: ההחלטה חלה על כל הסיעות והרשימות שהתמודדו בבחירות לכנסת העשרים ושלוש, כלומר הקבוצה רחבה יותר מהסיעות המיוצגות בכנסת העשרים ושלוש, ומהסיעות שיש להן נציגים בוועדת הכספים.

שלומית ארליך: היא גם מותנית בקבלת הסכמת מבקר המדינה, שניתנה גם בפעם הקודמת וגם בפעם הזאת.

שלומית ארליך: אנחנו לא רואים בהחלטת הוועדה בגדר מתן הטבה אישית, כלכלית או אחרת לחברי הכנסת, שהשתתפו בדיון ובהצבעה.

שלומית ארליך: אנחנו חושבים שהחוק קובע את המועדים ביחס למצב שהוא בשגרה, ובתכלית הוראת ההארכה לאפשר לנו גמישות ביחס למועדים שנקבעו בחוק.

שלומית ארליך: ביחס לחברה פרטית, אנחנו חושבים שבכל זאת מדובר במצב שונה, שהוא לא בר השוואה במקרה הזה.

שלומית ארליך: אני אוסיף ואומר שאנחנו נמצאים עכשיו בישורת האחרונה, ובהתחשב בנסיבות ובמבצע שומר החומות, שארך כשבועיים - -

ולדימיר בליאק: אגב, גם חברות פרטיות קיבלו השנה ארכה של מספר חודשים.

שלומית ארליך: - - ובכך שהוא לא היה צפוי גם בפעם הקודמת שאישרנו את הארכה, והוא פגע ביכולת העבודה של הסיעות – בנסיבות האלה, אנחנו חושבים שארכה של חודש נראית לנו סבירה.

אופיר כץ: תודה.

אופיר כץ: דורון ארגוב, אתה רוצה להתייחס?

דורון ארגוב: כן.

דורון ארגוב: הנציג מהתנועה לאיכות השלטון הוציא את דבריי מהקשרם, ואני רוצה לחזור על מה שאמרתי.

דורון ארגוב: אמרתי שאם חברה ציבורית הייתה צריכה להגיש חמישה דוחות שנתיים במשך שנה, היא לא הייתה עומדת בזה, והיא הייתה מבקשת ארכה.

דורון ארגוב: אני בטוח.

דורון ארגוב: שום חברה ציבורית לא מתכוננת לזה שיהיו חמישה דוחות שנתיים, לא רבעוניים.

דורון ארגוב: אני אתן דוגמה את אשתי, שעובדת בבנק הפועלים.

דורון ארגוב: על הדוח השנתי עובדים שלושה חודשים משמונה בבוקר עד שמונה בערב.

דורון ארגוב: אם היו חמישה דוחות שנתיים בשנה, הם לא יכלו לעבוד כל יום אותו הדבר.

דורון ארגוב: הם יודעים שיש שלושה חודשים.

דורון ארגוב: אנחנו יודעים שיש בחירות פעם בארבע שנים, ואנחנו מתכוננים לזה.

דורון ארגוב: בבחירות לכנסת העשרים ואחת, לא ידענו שיהיו בחירות לכנסת העשרים ושתיים; בבחירות לכנסת העשרים ושתיים, לא ידענו שיהיו בחירות לכנסת העשרים ושלוש.

דורון ארגוב: קרו כאן מקרים ממש קיצוניים, ולכן אני חושב שהחודש שאנחנו מבקשים הוא באמת באמת סביר.

אופיר כץ: תודה.

אופיר כץ: נעבור להצבעה.

עודד פורר: התייעצות סיעתית.

אופיר כץ: חמש דקות.

אופיר כץ: נחזור לכאן ב-10:23.

אופיר כץ: אני פותח שוב את הדיון.

אופיר כץ: לפני ההצבעה, חבר הכנסת עודד פורר, ביקשת לדבר.

אופיר כץ: בבקשה.

עודד פורר: כן.

עודד פורר: אדוני, לכאורה הבקשה היא סטנדרטית, ונראה שאין סיבה לא להיענות לה.

עודד פורר: נכחתי בדיונים האלה כבר בכנסות הקודמות ומעת לעת.

עודד פורר: נכון שבפעם הראשונה הייתה דחייה ועוד דחייה ועוד דחייה.

אופיר כץ: הסיבות לדחייה לא השתנו.

עודד פורר: אבל נראה כאילו בכל פעם נדחה את זה שוב ושוב ושוב.

עודד פורר: הוסיפו פה גם את מבצע שומר החומות לסיבות לדחייה, למרות שהבקשות הוגשו עוד קודם לכן.

אופיר כץ: זה בנוסף.

עודד פורר: גם מבחינת השקיפות והנראות כלפי הציבור, גם מבחינת האחריות וגם מבחינת השאלה: האם שווה בכלל להתאמץ להגיש בזמן?

עודד פורר: בכל פעם נדחה ונדחה.

עודד פורר: לכן, אני חושב שאין מקום לאשר את הבקשה הזאת, והייתי שמח אם מישהו מחברי הכנסת ישתכנע שאנחנו צודקים.

מוסי רז: מה זה אומר שאין לאשר?

מוסי רז: מה יקרה?

עודד פורר: יצטרכו להגיש את הדוחות עד סוף החודש.

שלומית ארליך: אם לא עומדים במועדים, המשמעות היא שעשויים להיות מוטלים קנסות, לא ישולמו תשלומים, חנה תוכל להתייחס לכך.

עודד פורר: אנחנו מקיימים את הדיון הזה ב-25 בחודש.

עודד פורר: זה נראה כאילו כולם אמרו שתהיה דחייה, ואנחנו נסכים על זה בינינו לבין עצמנו פה בשטעטל שאנחנו מנהלים.

דורון ארגוב: זה לא נכון.

דורון ארגוב: אני אומר לך מניסיון, שאנשים עובדים עד הרגע האחרון כדי להגיש את הדוחות בזמן.

דורון ארגוב: הם לא יכולים לבנות על זה שיאשרו להם את הדחייה.

דורון ארגוב: נוצר במדינה מצב לא נורמלי, וזה נראה סביר.

דורון ארגוב: אנשי מבקר המדינה יודעים להיות קשוחים, תאמין לי.

דורון ארגוב: אני עבדתי מולם.

דורון ארגוב: אם הם אומרים שזאת דחייה מידתית, אנחנו צריכים לקבל את זה.

עודד פורר: את יכולה להתייחס לדברי היועצת המשפטית על המשמעויות באי הגשת דוח במועד?

חנה רותם: סיעה שלא מגישה דוח במועד, על פי החוק, מבקר המדינה יכול לבקש מיושב-ראש הכנסת לעצור לה את כל המימון שמגיע לה.

חנה רותם: דהיינו, לעצור את המימון השוטף שלהם.

עודד פורר: יכול.

עודד פורר: לא בהכרח יעשה את זה.

אופיר כץ: הוא יכול לבקש מהיושב-ראש.

שלומית ארליך: זאת סמכות שברשות.

חנה רותם: יש לו סמכות לעצור את המימון השוטף של המפלגות שאיחרו.

חנה רותם: כמובן, יש לו סמכות, אם המפלגות לא מגישות - - -

עודד פורר: הסמכות שלו היא לבקש מהיושב-ראש לעצור, או בעצם לעצור?

עודד פורר: אצל מי שיקול הדעת?

חנה רותם: אני לא חושבת שנתקלנו אי פעם בכך שמבקר המדינה ביקש את זה, בין אם זה לגבי קנס או שלילת מימון מסוימת כשלא הייתה היענות - - -

אופיר כץ: תודה.

עודד פורר: הוא לא חייב להפעיל את הסנקציה.

שלומית ארליך: סעיף 10 אומר כך: "בתוך 16 שבועות מהיום שבו פורסמו תוצאות הבחירות, ימסרו נציגיה של סיעה או רשימת מועמדים, למבקר המדינה את חשבונותיה לתקופת הבחירות.

שלומית ארליך: לא עשו כן, והודיע מבקר המדינה ליושב-ראש הכנסת, כי לדעתו לא היה הצדק סביר למחדלם, יורה יושב-ראש הכנסת, שלא ישולם לאותה סיעה או רשימת מועמדים כל תשלום לפי חוק זה, עד אשר יודיע מבקר המדינה כי הוגשו לו חשבונות, וכי לכאורה ניהלה הסיעה או רשימת המועמדים מערכת חשבונות לפי הנחיותיו.

שלומית ארליך: הודיע מבקר המדינה כי הוגשו לו חשבונות, לאחר שיושב-ראש הכנסת הורה כאמור, ישולם לסיעה או לרשימת המועמדים התשלום שלא שולם לה לפי סעיף קטן זה, בניכוי סכום כפי שימליץ מבקר המדינה, שלא יעלה על 15% מהתשלום המגיע לה".

עודד פורר: העניין הוא גם בשיקול דעת שאותו אפשר להפעיל.

עודד פורר: לצורך שיקול הדעת הזה, לא נדרשת בהכרח הצבעה כאן בוועדה, ואת זה יכולים לעשות.

עודד פורר: כך הסנקציה מתייתרת, בטח בתקופות הראשונות.

עודד פורר: מעבר לזה, אם אנחנו חושבים ש-16 שבועות הוא זמן קצר מדי, דה-פקטו – הרי אנחנו מוצאים את עצמנו פעם אחרי פעם באים.

עודד פורר: זאת לא פעם ראשונה שדנים בבקשה.

אופיר כץ: כן, כבר אמרת את זה.

עודד פורר: יכול להיות שזה זמן קצר מדי, בלי קשר לרצף מערכות הבחירות.

עודד פורר: יכול להיות שזה זמן קצר מדי למערכת בחירות, לעשות את כל החשבונות האלה בתוך 16 שבועות.

אופיר כץ: בתקופה רגילה מגישים בזמן.

עודד פורר: אני רואה את ולדימיר מהנהן, כי הוא רואה חשבון והוא יודע מה זה.

עודד פורר: יכול להיות שצריך לחשוב לתקן את החקיקה בדרך המלך, ולהאריך את התקופה הזאת לכתחילה, ולא בצורה כזאת.

אופיר כץ: תודה.

שלומית ארליך: החלטה בדבר הארכת מועדים לפי חוק מימון מפלגות, התשל"ג-1973.

שלומית ארליך: "בהתאם לסעיף 10(ו) לחוק מימון מפלגות, התשל"ג-1973, ובהסכמת מבקר המדינה, מחליטה ועדת הכספים של הכנסת כמפורט להלן:

שלומית ארליך: להאריך עד יום כ"ב באדר א' התשפ"א, 23 בפברואר 2022 את מועד מסירת דוח מבקר המדינה לגבי תוצאות ביקורת החשבונות לתקופת הבחירות לכנסת העשרים ושלוש, וכן את מועד מסירת דוח מבקר המדינה לגבי תוצאות ביקורת החשבונות השוטפים, לתקופה המתחילה ביום ב' בתשרי התש"ף, 1 באוקטובר 2019, והמסתיימת ביום ו' בניסן התש"ף, 31 במרס 2020.

שלומית ארליך: "

אופיר כץ: תודה.

אופיר כץ: מי בעד?

אופיר כץ: מי נגד?

אופיר כץ: הבקשה אושרה.

אופיר כץ: הבקשה עברה.

עודד פורר: אני מבקש רוויזיה.

אופיר כץ: בסדר.

אופיר כץ: נתכנס שוב בשעה 11:00.

אופיר כץ: מנהל הוועדה עדכן אותי שחבר הכנסת עודד פורר משך את הרוויזיה.

אופיר כץ: אם כך, הבקשה אושרה, והישיבה נעולה.